ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་གསུམ་པ།
རྒྱལ་ཀུན་བརྩེ་ཆེན་ཟླ་བ་ཞུན་མའི་ཁམས།། མཐའ་དག་མི་སྲུན་བདུད་དཔུང་འཇོམས་པའི་འཕྲུལ།། དབང་གི་མདོག་ཅན་རྟ་མཆོག་རོལ་བའི་རྩལ།། འདབ་བརྒྱད་སྙིང་གི་དྷི་ཏིའི་དབུས་ན་བཞུགས།། དགུང་ལོ་སོ་གསུམ་པ་རབ་བྱུང་བཅུ་དྲུག་པའི་སྟག་༡༩༦༡ལོར་རེ་ཞིག་བཙོན་གྲོལ་ལྟ་བུས་རང་ཡུལ་དུ་འགྲོ་ཆོག་པའི་བཅད་ཁྲ་དང་བཀའ་འཁྲོལ་བྱུང༌། དེ་སྔོན་བཙོན་ཁང་དེའི་ནང་བཙོན་པ་སྟོང་ཕྲག་ལྷག་ཡོད་པ་མ་ཟད་ད་དུང་བཙོན་པ་མང་པོ་ཤི་རིམ་བཞིན་བཙོན་སྣོན་མང་པོ་བྱས་པ་རྣམས་བསོྡམས་ན་སྟོང་ཕྲག་གསུམ་བཞི་ལྷག་ཡོད་ངེས་ཀྱང་ཕལ་ཆེ་བ་ཤི་སྐྱོན་བྱུང་བས་བཙོན་གྲོལ་སྐབས་ཧ་ལོ་མི་གྲངས་བརྒྱ་ལྷག་ལས་མི་འདུག་གསུངས། རྗེ་བླ་མ་ཉིད་འབོམ་ནད་དང་ཡུན་རིང་བསྡད་སྐྱོན་འབྱར་ནས་ཕེབས་མི་ཐུབ་སྟབས། བཙོན་གྲོགས་དཀར་མཛེས་སྔགས་རམས་པ་བློ་བཟང་ཆོས་རྒྱལ་ལགས་ཀྱིས་རོགས་སྐྱོར་གྱིས་འགྲུལ་འཁོར་ནང་དུ་འཛུལ། དེ་སྐབས་གསོལ་གྲོད་གཤལ་སྐྱུགས་ཀྱི་སྙུན་གཞི་ཚབས་ཆེ་ཞིག་བཞེངས་བཞིན་པ་ཡིན་པས། མོ་ཊའི་སྒེའུ་ཁུངས་ནས་བསྐྱུགས། འགྲམ་དུ་བསྡད་པའི་རྒྱ་མི་ཞིག་གིས་མཐོང་ནས་རྒྱུ་རྐྱེན་དྲིས་ལན་དུ། གཤལ་སྐྱུགས་ཀྱི་ནད་གཞི་ཡོད་ལུགས་གསུངས་པས། རྒྱ་མི་དེས་ཁུག་མའི་ནང་ནས་འདི་བཏུང་དང་ཁ་ཐུག་དྲག་གི་རེད་ཟེར་ནས་ཤེལ་དམ་ཞིག་བཏོན་བྱུང་བ་ལྟར་ཧུབ་གང་བཏུང་བས་མུད་པ་ནས་མེ་འབར་བ་ལྟར་སོང༌། དེ་ནས་བཟུང་གཤལ་སྐྱུགས་ཀྱི་ནད་གཞི་དེ་གཏིང་ཆད་དུ་སོང༌། རྗེས་མར་ལྟ་དུས་དེ་ཨ་རག་ཡིན་པ་འདྲ་གསུངས། དར་རྩེ་མདོ་ནས་རིམ་པར་བཞིན་རྟའུ། བྲག་མགོ བྲེ་བོ་བཅས་བརྒལ་ནས་དཀར་མཛེས་རྫོང་ཁུལ་དུ་སླེབས་པ་དང་མོ་ཊ་ནང་ནས་ཕྱིར་བབས་རྗེས་ཞབས་ཐང་ལ་ཕེབས་མི་ཐུབ་པས་སྔགས་རམས་པ་བློ་བཟང་ཆོས་རྒྱལ་ལགས་ཀྱིས། ཐེ་ཀེ་ལག་སྐྱོར་འཁོར་ལོ་ཞིག་གླས་ནས་བྱུང་བའི་ནང་དུ་བཞུགས། སྔགས་རམས་ཆོས་རྒྱལ་ཀྱི་ནང་ཁྱིམ་དུ་ཕེབས། ཁོང་གིས་ཁྱིམ་མི་ཚོས་ཁོང་གཉིས་ལ་ཤི་གསོན་འཕྲོད་པ་ལྟ་བུའི་དགའ་ཚོར་ཆེན་པོ་ཞུས་ནས་ཁང་པའི་སྦུག་ཅིག་ཏུ་བཞུགས་སུ་བཅུག ཅུང་ཟད་སོང་རྗེས་སྔོ་ཚལ་བཙོས་མ་ཉུང་ཉུང་རེ་ཕུལ་བྱུང་ཞིང་གང་འཚམས་ཤིག་ནས་སྔགས་རམས་ཆོས་རྒྱལ་ནང་མི་དང་མཉམ་གསུང་གླེང་འགའ་ཞིག་གནང་རྗེས་ཕྱིར་ཕེབས་ནས་དར་མདོ་བཙོན་ཁང་ལས་དཀར་མཛེས་ཡུལ་མི་ཚོ་ཟ་རྒྱུ་དཀོན་པ་འདུག ལུང་པར་མུ་གེ་ཤར་ནས་རྩམ་པ་མཐོང་རྒྱུ་མེད་པར་རྩྭ་ལྡུམ་དང་སྔོ་རིགས་མི་ཟ་ཀ་མེད་རེད་ཡོད་འདུག ད་གང་དྲག་གསུང་ནས་གླེང་མོལ་གནང་བཞིན་པའི་སྐབས་ཕོ་གསར་སྣམ་རས་དཀར་པོ་གོན་མཁན་ཞིག་གི་རྟ་ཞིག་འཁྲིད་ནས་ཁོང་ཚོའི་སྒོ་རྩར་སླེབས་པ་དེས་ཕེབས་བསུ་ཞུས་ནས་ཀླུ་སྦྱིན་ལ་ཕེབས། ཕོ་གསར་དེ་རྗེ་དམ་པའི་སྲིང་མོའི་གོ་མག་ད་ལྟར་ཞལ་བཞུགས་ཡོད་པ་བྱམས་པ་རྒྱལ་མཚན་ཞུ་བ་ཁོང་ཡིན་འདུག སྲིབ་ངོ་ཆུ་འདབས་སླེབས་པ་དང་སྐུའི་སྲིང་མོ་ཨ་ལྕག་མགོ་ལུ་སོགས་ནང་མི་དང༌། ཀླུ་སྦྱིན་གྲོང་མི་ཚོ་ཇ་ཐུག་སྐོལ་ནས་ཕེབས་སྒུགས་ཞུས་པར་མ་ཟད། རྩམ་པ་དང་བག་ལེབ་ག་ཚད་ཟ་ཟ་ཡོད་པས་དཀར་མཛེས་ཁུལ་དུ་མུ་གེ་ཤར་བཞིན་དུ་ཀླུ་སྦྱིན་གྲོང་པར་ཟ་ཆས་འདི་འདྲ་འབེལ་པོ་ག་འདྲ་བྱས་ནས་བྱུང་བ་ཡིན་ནམ་དགོངས། འོན་ཀྱང་རྒྱུན་རིང་གསོལ་ཆས་ཡག་པོ་མེད་སྟབས་རྒྱུ་མ་འབྱར་ནས་ཡོད་པས་ཁ་ཐུག་གསོལ་ཆས་མང་པོ་དང་མཁྲེགས་པོ་མཆོད་ན་སྙུན་གཞི་མ་ཟད་གྲོངས་རྐྱེན་ཡང་འབྱུང་སྲིད་པ་ལྟར། ཐོག་མར་རྩམ་ཐང་སླ་པོ་ཉུང་ཟད་རེ་བཏུང་བས་གནམ་ས་ཡོངས་རྫོགས་ཀྱི་རང་མདངས་སྔོན་མ་ནང་བཞིན་གཟིགས། དེ་ནས་རིམ་བཞིན་ཀླུ་སྦྱིན་གྲོང་དུ་སླེབས་ནས་ཡབ་དང་ཡུམ་སོགས་ནང་མི་དང་མཇལ་འཕྲོད་གནང༌། གྲོང་པ་ཕན་ཚུན་ཀྱི་ཡུལ་མི་རྣམས་འཚང་ཀ་བྱས་ནས་མཇལ་ཁ་དང་མཚམས་འདྲིར་བཅར། བདུན་ཕྲག་གཉིས་གསུམ་རིང་མ་ཡུམ་གྱིས་རྩམ་ཐུག་སླ་པོ་རེ་སྐོལ་བ་དེ་ཉིད་བཞེས་པ་ལས་གསོལ་ཆས་མཁྲེགས་པོའི་རིགས་མ་མཆོད་པར་བཞུགས། དེ་སྔོན་དཀར་མཛེས་ཁུལ་འདིར་ཁང་གསར་དང༌། མ་ཟུར། བེ་རི། བྲེ་བོ། བྲག་མགོ་སྟེ་ཧོར་སེར་ད་ར་ཁག་ལྔར་གྲགས་པ་དང་དེའི་ནང་ནས་ཀླུ་སྦྱིན་གྲོང་པ་འདི་ཉིད་མ་ཟུར་ཚང་གི་ཁོངས་ཡིན་ཡང༌། ད་ནི་ད་ར་ཁག་ལྔ་དང༌། འབའ་ལི་རྒྱལ་གསུམ། རྒྱལ་རོང་རྒྱལ་ཁབ་བཅོ་བརྒྱད། ཉག་རོང༌། སྡེ་དགེ གླིང་ཚང༌། སྡེ་རོང༌། གསེར་ཐར་སོགས་ལ་དཀར་མཛེས་བོད་རིགས་རང་སྐྱོང་ཁུལ་ཞེས་དང༌། ཁང་གསར་མ་ཟུར་བེ་རི་རོང་པ་ཚ། སྟོང་འཁོར་སོགས་ལ་དཀར་མཛེས་རྫོང་ཞེས་པའི་མིང་དང་སྡེ་ཚན་གཏན་འབེབས་ཐོག དེ་ལ་ནང་ཁུལ་ཆུས་ཁག་བཞིར་ཕྱེས་པས་ལྷོ་པ་ཆུས། དེ་ལ་ནང་གསེས་ཞང་ཁག་བཞིར་བྱས་པའི་སྲིབ་ངོ་ཤང་གི་ཁོངས་སུ་བྱས། དེའི་ནང་ཚན་ཀླུ་སྦྱྀན་དང་འབྲུ་མངའ། མ་མེས་གྲོང༌། རྫོང་ཀླུ་ནང༌། བོན་དགོན་བཅས་གྲོང་སྡེ་ལྔ་ལ་རུ་ཁག་གསུམ་པའི་མིང་བཏགས་འདུག་པ་དེ་སྔོན་མཐོང་ཐོས་གོམས་མྱངས་མེད་པའི་སྡེ་ཚན་དབྱེ་སྟངས་ཐོག ངལ་རྩོལ་མཉམ་ལས་སུ་བསྒྱུར་འདུག་པ་རྣམས་རེ་ཞིག་བློ་ཡུལ་ལ་མི་ཤོང་པ་ལྟར་བུའི་ཡ་མཚན་སྐྱེས། དེ་སྔོན་གྲྭ་སར་མ་ཕེབས་པའི་སྔོན་ལ་འཁྲུངས་ཁྱིམ་མཎྜལ་ཐང་འདབས་སུ་ཡོད་ཀྱང༌། གུང་ཁྲན་ཏང་གིས་མཎྜལ་ཐང་སྟེང་གནམ་གྲུ་འབབ་ཐང་བཟོས་ནས་ཀླུ་སྦྱི་གྲོང་པ་རྫོང་ཀླུ་ནང་པའི་ཉེ་འདབས་སུ་སྤོ་དགོས་བྱུང་འདུག་པ་སོགས་ཀྱིས་རེ་ཞིག་ས་ངོ་ཆུ་ངོ་ཡང་མི་འཕྲོད་པ་ལྟ་བུར་གྱུར། གནམ་འོག་མུ་གེས་ན་བུན་འཐིབས་ཀྱང་རུ་ཁག་འདི་ཉིད་ལ་ཟ་འཐུང་འབེལ་འབེལ་ལྷུག་ལྷུག་ཡོད་པ་དང༌། ཆོས་དང་དགེ་རྩ་གང་ནུས་བྱས་ཀྱང་འགོག་རྐྱེན་བཟོ་མཁན་མེད་པ་སོགས་ཁོར་ཡུག་དེར་ལྷིངས་འཇགས་ངང་གནས་འདུག དེ་ནི་གྲོང་པའི་མི་ཡོངས་རྫོགས་ཁ་ཁོག་གཅིག་ཐུན་དང་རྡོག་རྩ་ཆིག་སྒྲིལ་བྱས་པས་རྫོང་དང་ས་ཁུལ་སྲིད་གཞུང་གིས་གྲོང་སྡེའི་གསང་བ་ཤེས་རྟོགས་མི་ཐུབ་སྟབས་མཉམ་ལས་ཀྱི་ཡོངས་འབབ་སྒེར་པ་དང་སྲིད་གཞུང་གཉིས་ཀར་མ་དག་པར་གྲོང་སྡེ་མི་དམངས་གཅིག་མཐུན་ཀྱིས་བེད་སྤྱོད་དང༌། སྲིད་གཞུང་ལ་འབྲུ་ཁྲལ་འཇལ་རྒྱུའི་ཐད་གྲོང་པའི་མགོ་དམངས་ཡོངས་རྫོགས་ཁ་མཐུན་པའི་བཀའ་དྲིན་ལས་སྟོན་ཐོག་མ་བྱུང་བའི་འགྲེལ་བཤད་རྒྱབ་ནས་ཉུང་ཟད་ཙམ་རེ་མཇལ་བས་འཐུས་པ་བྱས་སྟབས། མུ་གེའི་འཇིགས་པ་མ་བྱུང་པ་ཡིན་འདུག འོན་ཀྱང་མི་དམངས་གཅིག་མཐུན་གྱི་ནུས་པ་དེ་ཉིད་དུས་ནམ་ཞིག་ལ་རྫོགས་མིན་གྱི་གདེང་ཚད་མེད་པས་ཡུལ་མི་ཚོ་བློ་བག་ཕེབས་པོ་མེད་པ་ནི་སྨྲས་ག་ལ་དགོས། སྟབས་ལེགས་པ་ཞིག་ལ་རྗེ་དམ་པ་འདི་ཉིད་བཙོན་གྲོལ་བྱུང་བ་དང་གྲོང་ཚོ་འདིའི་ནང་འབྲི་མངའ་དགེ་བཤེས་ངག་དབང་ཡོན་ཏན་དང་འབྲོག་ཞིང་དགེ་བཤེས་ཀླུ་ཆུང་གཉིས་སྐབས་འགར་གདན་འདྲེན་ཞུས་ཐོག རྗེ་འདི་ཉིད་ཀྱིས་དབུ་འཁྲིད་གནང་ནས་གྲོང་པའི་ནང་ཡོད་གྲྭ་པ་ཀུན་བསྡུ་རུག་གིས་གེགས་སེལ་བོགས་འབྱིན་དང་བསྟན་སྲིད་ཞབས་རིམ་ཀྱི་སྒྲིག་འཛུགས་བྱས། རྗེ་དམ་པ་གསུམ་གྱིས་གཙོ་སྐྱོང་ཐོག་གྲོང་པའི་གྲྭ་མང་མཉམ་འཛོམས་ཀྱིས་རྒྱུན་ལྡན་ལྟར་ཞབས་རིམ་རླབས་ཆེན་སྒྲུབ། དེ་ཡང་ཐོག་མར་ཧོར་ཕྲུག་ལྷ་འོད་ལྡན་དཀར་པོ་རྫོང་ཀླུ་ནང་ཨ་ཕ་རྒྱལ་ལུ་ལ་སྐུ་ཐོག་ཕེབས་ཀྱིས་བསྟན་སྲིད་ཞབས་རིམ་འདི་འདྲ་གནང་ན་ཡུལ་མིའི་མུ་གེ་དང་བསྟན་སྲིད་གད་ཆགས་གཉིས་ཀར་ཕན་ཚུན་གསུང་པར་གཞིར་བཅས། དེའི་ཆ་རྐྱེན་དང་པོ་ཡུལ་མིའི་དམ་ཚིག་གཙང་མ་དགོས་པ་བཞིན་ཐོག་མར་ཡུལ་མི་ཚོ་སྔར་བཞིན་དམ་ཚིག་ཆིག་སྒྲིལ་ཀྱིས་ནང་གི་གསང་བ་ཆེ་ཕྲ་མཐའ་དག་གསང་བ་ཕྱི་འཆལ་མི་བྱེད་པ་དང་ནང་ཁུལ་རྐུན་ཇག་འཕྲོག་གསུམ་མི་བྱེད་པ། ཟས་གོས་ཀྱིས་མཐའ་བརྟེན་པའི་འབྱོར་པ་ཆེ་ཕྲ་གང་ཞིག་རེག་ཀྱང་སྤྱི་འཇོག་ལས་སྒེར་ཉར་མི་བྱེད་པ་བཅས་ཀྱྀ་ཆེད་ཡི་དམ་རྒྱལ་བ་སྲས་བཅས་དཔང་པོར་བཙུགས་ནས་གནའ་གན་མཐུ་བོ་ཆེ་བཞག ཡུལ་མི་ཚོས་གནའ་གན་གཞིར་བཟུང་གིས་ལས་འབྲས་དང་མཐུན་པའི་བྱ་བ་ལས་མི་འགོང་པ་བྱེད་ཅིང༌། ཤར་ཕྱོགས་དགྲ་ལྷ་ཡང་ཡང་སྐུ་ཕེབས་ཁོག་ཞུགས་ཀྱིས་བོད་སྤྱིའི་བསྟན་སྲིད་གེགས་སེལ་བོགས་འབྱིན་དང་སྒོས་སུ་འབྲི་མངའ་གྲོང་པ་མུ་གེ་བསྐལ་བ་ལས་གྲོལ་བའི་ཆེད་མ་གཏོགས། བྱ་བ་མ་རུང་བ་སུ་ཞིག་གིས་བརྩམས་ནའང་གཟུགས་མེད་ཀྱི་ལྷ་འདྲེ་ངས་ཡན་པོ་མི་འཇོག་ཐག་གཅོད་ཡིན་ཞེས་ཡང་ཡང་གསུངས་པར་མ་ཟད་སྐབས་ཤིག་ཀླུ་སྦྱིན་བའི་ཕོ་གསར་ཞིག་གིས་ར་ཞིག་བརྐུས་ནས་ལྐོག་བསད་ལྐོག་ཟོས་བྱས་རྩིས་སྐབས། དགྲ་ལྷ་ཁོག་ཞུགས་ཀྱིས་མིའི་མིང་དང་བྱ་བ་གང་ཞིག་བྱས་ཚུལ་བཅས་པ་གསལ་གསལ་རྗེན་རྗེན་དུ་གསུངས་ནས་སྔ་འགྱོད་ཕྱིར་སྡོམ་བྱས་ནས་སྤྱི་པར་རྩིས་སྤྲོད་བྱེད་བཅུག་པ་དང༌། དེ་བཞིན་མཉམ་ལས་ཀྱི་འབྲུ་རིགས་སོགས་སྒེར་ཁྱིམ་དུ་ཉུང་ཟད་ཙམ་རེ་སྐུངས་སྦས་བྱས་རིགས་ཚུན་ཆད་གསལ་བརྗེན་དུ་གསུངས་པ་ལ་བརྟེན་ནས་གྲོང་མི་ཚོས་ཚུལ་མིན་གྱི་བྱ་བ་ཟུར་ཙམ་ཡང་བྱེད་མི་ནུས་པ་སོགས་རང་བཞིན་གྱིས་ཁྲིམས་སྒྲིག་གང་ལེགས་བྱུང༌། ཕྱིའི་ཆ་རྐྱེན་ལེགས་གྲུབ་ཀྱི་ཐོག་བསྟན་སྲིད་ཞབས་རིམ་གང་ཞིག་བྱས་པ་རྣམས་ལས་གསུང་སྒྲོས་དང་སྒྲ་ཐག་ཏུ་ཡོད་པ་ཁག་ཞིབ་ཙམ་འགོད་ན། དེ་ཡང་གླང་༡༩༦༡ལོ་ནས་མེ་སྦྲུལ་༡༩༦༥ ལོའི་བར་མི་ལོ་ཧྲིལ་པོ་ལྔའི་རིང༌། རྒྱུན་ལྡན་ཚེས་པ་བཅོ་ལྔ་དང་གནམ་སྟོང་གང་ཤར་ལ་བཀྲ་ཤིས་གསོ་སྦྱངས་ཆགས་མེད་ཚོགས། དེའི་རིང་ཟབ་ལམ་བླ་མ་མཆོད་པའི་ཚོགས་མཆོད་འབུམ་ཕྲག རྟ་མགྲིན་ཚོགས་མཆོད་འབུམ་ཕྲག རྟ་མགྲིན་དྲག་བསྲེགས་འབུམ་ཕྲག་གསུམ། རྟ་མགྲིན་ཟློག་པ་འབུམ་ཕྲག རྟ་མགྲིན་གསང་སྔགས་འབུམ་ཕྲག རྟ་མགྲིན་གཟུངས་ཆེན་དང་གསང་ཚིག་འབུམ་ཕྲག ལྷ་མོ་དང་སྐུ་ལྔ། ཤར་ཕྱོགས་དགྲ་ལྷ་བཅསཀྱི་གསོལ་ཀ་ཆད་མེད་དང་བསྐང་བཤགས་འབུམ་ཕྲག ལྕགས་མཁར་ཐེངས་མང་བཅས་ཚོགས་ཤིང་ལྕགས་མཁར་གཏོར་བརྫངས་སྐབས་གཏོར་མའི་རྩེ་ནས་མེ་ལྕེ་མཆེད་པ་དང་ལྷོ་ངོས་གྲུ་གསུམ་བྲག་རྩེ་ནས་དགུན་དུས་ཡིན་ཡང་ནམ་མཁའ་ནས་གློག་ཞགས་འཁྱུག་པ་དང་འབྲུག་སྒྲ་ལྡིར་བའི་སྒྲ་ཀུན་ཀྱིས་མཐོང་ཆོས་སུ་གྱུར། ཆུ་སྟག༡༩༦༢ནས་ཤིང་འབྲུག༡༩༦༤བར་མི་ལོ་གསུམ་གྱི་རིང་བོད་ཟླ་དང་པོའི་ཚེས་གཅིག་ནས་གཉིས་པའི་ཚེས་གཅིག་བར་ཟླ་བ་གཅིག་གི་རིང་ལ་འཆགས་མེད་དུ་ཚོགས་ཤིང་དེའི་རིང་དགུང་མོ་རྫོང་ཀླུ་ནང་ནས་ལྷོ་ངོས་སུ་ཡོད་པའི་གྲུ་གསུམ་བྲག་ཅེས་ཤིན་ཏུ་མཐོ་བའི་རྫ་རི་དེའི་རྩེ་མོ་ནས་གློག་ཞགས་འཁྱུག་པ་སོགས་ཀྱི་རྟགས་མཚན་ཡ་མཚན་པ་དུ་མ་བྱུང༌། ཕྱིས་ཀྱང་རྗེ་འདི་ཉིད་ཀྱི་ཞལ་ནས་ལས་ལ་ཐུག་དུས་མོ་འགལ་ཀྱི་བུའི་རྫུ་འཕྲུལ་གྱི་དཔེ་ལྟར་གཡོལ་ས་དང་གཟུར་ས་མེད་པ་རེད་མ་གཏོགས་བླ་མ་ཡི་དམ་བྱིན་རླབས་ནུས་པ། མཁའ་འགྲོ་ཆོས་སྲུང་གི་མཐུ་སྟོབས་ནུས་པ་ནི་དངོས་གནས་དུས་ལས་གཡོལ་བ་མེད་པ་རང་རེད་འདུག་ཅེས་ཡང་ཡང་གསུང༌། ཐེངས་གཅིག་ཧོར་ཕྲུག་དགྲ་ལྷ་ཆེན་པོ་ཁོག་ཞུགས་ཀྱིས་རྗེ་བླ་མ་ཉིད་ལ་དབུ་ཞྭ་རྩེ་སྒྲོག་མ་གཅིག་དང་གདིང་བ་ཞིག དངུལ་ཀྱི་ཏྲི་ཀོར་གཅིག་བཅས་ཕུལ་ནས་གུས་ཕྱག་བཅས་དེར་ཡོད་དགེ་འདུན་རྣམས་དམ་བཅའ་ཚུགས་ནས་རྟགས་བསལ་སྒྲོ་གླེང་དགོས་ཚུལ་གསུང་དོན་ལྟར་རྟེན་འབྲེལ་ལ་དགོངས་ནས་དབུ་ཞྭ་དེ་བཞིན་དབུ་ལ་བསྣམས། གདིང་བའི་སྟེང་དུ་བཞུགས་ནས་རྟགས་བསལ་ལ་བཀའ་ལན་གནང༌། དུས་ཕྱིས་ཀླུ་སྦྱིན་ས་གནས་འདིར་སྟོད་གྲྭ་སའི་གྲྭ་ཚང་དང་འདྲ་བར་གཞུང་ཆེན་པོད་ལྔའི་རྩོད་གྲྭའི་བསྟན་པ་གསར་ཚུགས་དང་རྒྱུན་འཛིན་གྱིས་བསྟན་པ་རིན་པོ་ཆེ་ལ་སྲི་ཞུ་ངེས་ཅན་ཐུབ་པའི་མ་འོང་ལུང་བསྟན་དང་རྟེན་འབྲེལ་ཀྱི་རྩ་བ་ཚུགས་པ་འདྲ་ཞེས་གསུངས། དེ་ཡང་ལོ་རྒྱུས་ཐོག་མདོ་ཁམས་ཤོད་བཅུའི་ནང་ཚན་ཏྲེ་ཤོད་མཎྜལ་ཐང་གི་ཡུལ་གྲུ་ཧོར་སེར་ད་ར་ཁག་ལྔའི་ཁྱོན་དུ་འཇམ་མགོན་རྒྱལ་བ་གཉིས་པའི་ལུགས་བཟང་དྲི་མ་མེད་པའི་བསྟན་པ་རིན་པོ་ཆེ་འདི་ཉིད་ལུང་རིགས་ཀྱིས་བཅད་བདར་བསྲེགས་པའི་རྩོད་གྲྭའི་ཆོས་རྭ་ཐེངས་དང་པོ་དེ་བྲག་དཀར་སྐུ་ཕྲེང་གསུམ་པ་པཎྜི་ཏ་བློ་བཟང་དཔལ་ལྡན་བསྟན་འཛིན་སྙན་གྲགས་ཀྱིས་ཧོར་བྲག་མགོ་ཆོས་སྒར་དུ་ཚུགས་ནས་སློབ་གཉེར་བརྒྱ་ཕྲག་དུ་མ་འདུས་པའི་ནང་ནས་གཞུང་ལུགས་རབ་འབྱམས་སྨྲ་བའི་དགེ་བཤེས་དམ་བཅའ་བཞག་མཁན་ཡང་པོད་ལྔ་པ་བློ་བཟང་བསམ་གཏན་ཞེས་ཕ་ར་མཁན་ཆེན་པདྨ་རྒྱལ་མཚན་གྱི་ཡོངས་འཛིན། གདན་ས་ཆེན་པོ་དཔལ་ལྡན་འབྲས་སྤུངས་སུའང་སྐད་གྲགས་ཡོད་པ་དེ་འདྲ་བྱུང་མྱོང་བ་དང་ཕྱོགས་མཚུངས་པར་ཀླུ་སྦྱིན་ཆོས་སྒར་གསར་འཛུགས་ཐོག་བཤད་སྒྲུབ་མཆོད་ཉན་གྱི་བསྟན་པའི་དར་ཆེན་བླ་ན་སྒྲེང་པ་ལ་བརྟེན་ནས་མདོ་ཁམས་དཀར་མཛེས་ཁུལ་དཀར་མཛེས་དགོན་དང་ཁང་དམར་དགོན། དེ་བཞིན་རྩིས་ཚང་དང༌། མཁར་ནང༌། ཕུ་མགོ་ བྲེ་བོ། བེ་རི། སྟོང་སྐོར། རྒྱལ་རོང༌། རོང་པ་ཚ་སོགས་ལུང་ཚན་སྟོད་སྨད་གང་ས་ནས་སྐལ་ལྡན་ལས་འཕྲོ་ཅན་གྱི་སློབ་མ་ནམ་མཁའི་སྐར་ཚོགས་དང་ས་ཁའི་རྩི་ཐོག་ལྟར་འདུས་པར་བྱང་ཆུབ་ལམ་རིམ་དང་གཞུང་ཆེན་ཁག་གི་སློབ་གཉེར་གྱི་རྩ་བ་ཚུགས་ཏེ། ཡལ་ག་གཞིས་དགོན་ཁག་དུ་མར་བརྐྱངས་ནས་ཚོགས་དང་ཆོས་གྲྭའི་ལམ་སྲོལ་བཟང་པོ་ད་ལྟའི་བར་དུ་མ་ཉམས་པར་ཡོད་པ་དང༌། དེར་མ་ཟད་རྗེས་འཛིན་སློབ་མ་དེ་དག་གི་ཁྲོད་ནས་གྲུབ་པའི་རྒྱལ་མཚན་འཛུགས་པའི་རྟོགས་ལྡན། ལུང་རིགས་རབ་འབྱམས་སྨྲ་བའི་དགེ་བཤེས། བསྟན་པ་ཕྱོགས་མཐར་སྤེལ་བའི་དར་ཆེ། སྡེ་བཞིའི་དཔལ་གྱིས་མཐོ་བའི་དཔོན་རིགས་སོགས། མདོར་ན་ཁ་བ་གངས་ཅན་ལྗོངས་ཀྱི་བསྟན་སྲིད་གཉིས་ལ་རླབས་པོ་ཆེའི་མཛད་པ་དང་འཕྲིན་ལས་སྐྱོང་མཁན་ཡང་མི་ཉུང་བ་ཞིག་བྱུང་དང་འབྱུང་བཞིན་པ་འདི་དག་གི་ལུང་བསྟན་དང་རྟེན་འབྲེལ་ཉིད་དུ་དགོངས་པའང་གོ་མ་ཆག ཡང་ཐེངས་གཅིག་ཙིའུ་དམར་ར་ཁོག་ཕེབས་ཀྱིས་རང་གི་འགུལ་ན་ཡོད་པའི་དར་ཚོན་སྣ་ལྔ་དེ་ཉིད་ཚུན་བླངས་ནས་རྗེ་འདི་ཉིད་ཀྱི་དྲུང་དུ་ཕུལ་ནས་ཤིན་ཏུ་གུས་པ་ལྷུར་ལེན་པ་དང༌། ཤར་ཕྱོགས་དགྲ་ལྷ་ནི་རྒྱུན་ལྡན་ནམ་བབས་སུ་རྗེ་འདི་ཉིད་ཀྱི་སྙན་དུ་ཤབ་ཤུབ་ཀྱི་གསང་གཏམ་དམིགས་བསལ་བ་མང་པོ་བཤད་པ་དང༌། ལྷག་དོན་སྐབས་འགར་གྲོང་མི་འགའ་རེས་སྒེར་གྱི་བེད་སྤྱོད་ཆེད་དུ་ཅ་དངོས་ལྐོག་ཉར་དང་ཟ་འཐུང་ལྐོག་ཟོས་བྱས་རིགས་ཀུན་གཅིག་རྗེས་གཉིས་འཐུད་ཀྱིས་བཤད་པ་སོགས་ནི་སྤྱི་བཏང་ལྟ་བུ་ལས་དམིགས་བསལ་བ་གང་ཡང་མིན། རྟ་མགྲིན་བསྙེན་པ་གསོག་པའི་སྐབས་ཀྱི་མཚན་མོ་ཞིག་གི་གཟིམ་ལམ་དུ་རྟ་མགྲིན་ཀྱིས་ཞལ་གཟིགས་ཤིང་བར་མཚམ་ཤིག་ནས། དེ་ཉིད་ཞལ་ཐང་གི་རྣམ་པར་གྱུར་བ་ནས་ཡུན་རིང་ཞལ་གཟིགས་པ་དང་རླུང་འཚུབས་ཆེན་པོ་ཞིག་གྱིས་ཐང་ཀའི་ཞལ་ཡོལ་ཕྱོགས་གཅིག་ཏུ་བསྐྱོད་པ་ཞིག་རྨིས། ཕྱི་ཉིན་སླར་ཆོག་གྲྭ་པ་རྣམས་མུ་འཐུད་རྟ་མགྲིན་ཀྱི་རྩ་སྔགས་གསོག་བཞིན་པའི་སྐབས་ཤར་ཕྱོགས་དགྲ་ལྷ་ཁོག་ཕེབས་ཀྱིས་དགེ་རྒན་དམ་པའི་འདང་གི་རྨི་ལམ་དེ་སངས་རྒྱས་བསྟན་པ་སྤྱི་ལ་ལྟ་བ་ཡིན་གསུངས། དེ་རྗེས་རྗེ་འདི་ཉིད་རང་གི་གཟིམ་ཤག་ཏུ་བཞུགས་ཡོད་པའི་སྐབས་ལྷ་ཐོག་ཕེབས་ཀྱིས་ང་སྟོད་གངས་རིན་པོ་ཆེ་ནས་ཡོངས་པ་ཡིན་ངས་ཉིན་རེ་བཞིན་དགེ་རྒན་རིན་པོ་ཆེ་ཁྱོད་ཉིད་ལ་སྐོར་བ་ལན་གསུམ་རྒྱབ་བཞིན་ཡོད། ང་བསྟན་སྲུང་བྱ་ཁྲི་མིག་གཅིག་གམ་ཀརྨ་སྐྱབས་ཡིན། ཞེས་དང༌། ད་ནས་བཟུང་ང་རང་ཁྱོད་ལ་མེ་ཚེལ་དང་བྱ་ར་ཞུ་བར་ཡོང་ཐབས་མེད་པས་ངའི་འཕྲིན་བཅོལ་དང་གསེར་སྐྱེམས་སོགས་གང་ཡང་གསུང་མི་དགོས་ཞུས་ཞིང༌། དེ་ནས་བཟུང་ལོ་བཅུ་ལྷག་རིང་བྱ་ཁྲི་མིག་གཅིག་གིས་དངོས་དང་ཉམས་སྣང་རྨི་ལམ་སོགས་གང་ཡང་མ་བྱུང་བས་ཕལ་ཆེར་ཡུལ་བྱོལ་དུ་ཕེབས་སོང་བ་ཡིན་ངེས་སྙམ་ཞེས་གསུངས། དེ་ལྟར་རྗེ་དམ་པ་འདི་ཉིད་ཀྱིས་དབུ་ཁྲིད་པའི་འོག་ནས་འབྲུ་མངའ་གྲོང་ཚོ་ལྔ་ལ་བོད་པ་སྟོད་སྨད་དང་དཀར་མཛེས་ཉིན་སྲིབ་གང་སར་ས་འོག་ཡི་དྭགས་པྲ་ཏ་པི་རེའི་ཞིང་ཁམས་མི་ཡུལ་དུ་འཕོས་པ་ལྟ་བུའི་མུ་གེ་བསྐལ་བ་ཡ་ང་བའི་དུས་ངན་ནང་དུའང་འཚོ་ཆས་ཞན་པའི་དཀའ་སྡུག་གང་ཡང་མ་བྱུང་ཁར། རྒྱལ་ཡོངས་གང་སར་ཆོས་སྒྲ་རྣ་བར་གོ་རྒྱུ་མེད་པའི་སྐབས་འབྲེལ་ཡོད་དགེ་འདུན་རྣམས་རྒྱུན་ཚོགས་ཀྱིས་བསྟན་སྲིད་ཞབས་རིམ་རླབས་ཆེན་སྒྲུབ་བར་མ་ཟད་གྲོང་མི་གཞན་རྣམས་ཀྱིས་ཀྱང༌། མ་ཎི་དང་སིདྡྷི། དམིགས་བརྩེ་མ་སོགས་ཁྲི་ཕྲག་དང་འབུམ་ཕྲག་དུ་མ་བསགས་པ་སོགས་ཆོས་དང་འཇིག་རྟེན་གཉིས་ཀར་མི་སྨོན་རང་སྐྱིད་ཀྱི་རྫོགས་ལྡན་ལ་ཅི་དགར་སྤྱོད་ནས་མི་ལོ་བཞི་ལྷག་སོང་བ་དེའི་རིང་ཧོར་ཕྲུག་དགྲ་ལྷའི་འཕྲིན་ལས་ལ་བརྟེན་ནས་རྫོང་དང་ཆུས་ཤང་སོགས་འབྲེལ་ཡོད་རྒྱལ་ཁབ་ཀྱི་ལས་བྱེད་སུ་ཞིག་གྲོང་སྡེ་འདིའི་ནང་སླེབས་ན་ཡང་སྔར་མ་ནས་སོ་སྲུང་རེས་འཁོར་ཀྱིས་སྔ་བརྡ་གཏོང་བ་དང་སྲུང་མ་ཁོག་ཞུགས་ཀྱིས་ཛ་དྲག་སྐབས་སྐུ་བརྟེན་ལ་དུས་ཐོག་ཕེབས་པ་སོགས་ལ་བརྟེན་ནས་གྲོང་སྡེ་འདི་ཉིད་ལ་དཀའ་ངལ་གང་ཡང་བྱུང་འདུག དགུང་ལོ་སོ་བདུན་པ་དགུང་སྐེག་ལ་འཁེལ་བ་རབ་བྱུང་བཅུ་དྲུག་པའི་ཤིང་སྦྲུལ་༡༩༦༥་ལོར་སྤྱི་ཚོགས་རིང་ལུགས་ཀྱི་སློབ་གསོ་ཞེས་པའི་འགུལ་སྐྱོད་ཆེན་པོ་ཞིག་ཚུགས་ནས་ལུང་པ་ཆུ་ཉིན་སྲིབ་གཉིས་ཀར་མུ་གེའི་ཐོག་ལ་ཟླ་ལྷག་དང༌། འགྱེལ་པའི་སྒང་ལ་རྡོག་རྫིས། ཞེས་པའི་དཔེ་ལྟར་ལུས་ཀྱི་འཁྱགས་ལྟོགས་དང་སེམས་ཀྱི་སྡུག་བསྔལ་ཅི་ཆེར་མྱོང་དགོས་བྱུང་བའི་མུར་དེར༌། གོང་རིམ་྄གྱི་སྲིད་ཇུས་བཀོད་སྒྲིག་འོག་བོད་མི་མང་པོ་སྨྱོ་རྒྱུགས་བྱས་ནས་རྒྱའི་ལས་བྱེད་པ་ཚོའི་ལག་ཆ་ལྟ་བུར་གྱུར་པས་འགུལ་སྐྱོད་པ་རྣམས་འབྲུ་མངའ་གྲོང་དུ་ཐེངས་འགར་སླེབས་ཀྱང༌། གསང་བའི་གྲུབ་ཆ་ཙམ་ཡང་ཚད་དཔོག་མ་ཐུབ་པར་ཕྱིར་ལོག་བྱེད་དགོས་བྱུང༌། གྲོང་མི་ཚོས་རྒྱུན་ལྡན་ཤར་ཕྱོགས་དགྲ་ལྷ་ཁོག་ཞུགས་ཀྱིས་རྒྱ་མཚོའི་རླབས་བཞིན་ལུང་བསྟན་དུས་ཐོག་ཏུ་གནང་བའི་བཀའ་དྲིན་ལས་བསྟན་སྲིད་གཉིས་སྨན་གྱི་ཞབས་རིམ་རླབས་ཆེན་སྒྲུབ་ཐུབ་པ་བྱུང་བ་དང༌། ཡུལ་མི་ཚོ་ཡང་དམ་ཚིག་གཙང་མའི་བཀའ་དྲིན་ལ་བརྟེན་ནས་དཀའ་ལྟོགས་འཁྱགས་གསུམ་གྱི་འགག་འཕྲང་ནང་མ་ལྷུང་བར་ལུང་པ་ཆུས་ཁྱེར་ན་རྡོ་ལེབ་སྐོམ་པོ་ལྷག་མི་སྲིད་པ་ལྟ་བུ་ཡིན་ནའང༌། ད་བར་ཕྱི་ནང་གང་ས་ནས་གད་ཆག་གང་ཡང་མ་བྱུང་བ་འདི་ཉིད་བླ་མ་ཡི་དམ་མཁའ་འགྲོ་ཆོས་སྲུང་ཚོའི་ཐུགས་རྗེ་བྱིན་རླབས་སྨོས་མེད་ཐོག ཧོར་ཕྲུག་དགྲ་ལྷ་འདི་ཉིད་ཀྱི་སུས་ཀྱང་ཟློག་ཐབས་མེད་པ་ལྟ་བུའི་མྱུར་མགྱོགས་གློག་གི་འཕྲིན་ལས་ལ་བརྟེན་ནས་བྱུང་བ་ཞིག་ཡིན་པས། དེ་སྔོན་བསྐལ་བཟང་དུས་བཟང་སྐབས་ཁོང་གི་སྐུ་རྟེན་དགྲ་ལྷའི་གོ་མཚོན་སྣ་དགུ་ཁྲ་སྤུང་ངེར་ཡོད་ཀྱང༌། ད་ཆར་དེ་རིགས་གོང་ལེན་ཟིན་སྟབས། ད་ནི་ང་ཚོས་མགར་བ་ཚད་ལྡན་ཞིག་ལ་བཅར་ཏེ་གསང་བའི་སྒོ་ནས་དགྲ་ལྷའི་སྐུ་རྟེན་ལ་ན་བཟའ་དང་གོ་མཚོན་གསར་པ་ངེས་པར་དུ་བཟོ་དགོས་ཀྱི་འདུག ཅེས་བགྲོས་པར་དགྲ་ལྷ་ཐོག་ཕེབས་ཀྱིས་དེ་འདྲ་རྒྱས་སྤྲོས་བྱས་ན་མི་ལེགས་ཚུལ་གསུངས་ཀྱང་མ་ཉན་པར་མདོ་ལས། ལས་ཅན་དག་གི་ལས་རྣམས་ནི།། བསྐལ་པ་བརྒྱར་ཡང་ཆུད་མི་ཟ།། ཚོགས་ཤིང་དུས་ལ་བབ་པ་ན།། འབྲས་བུ་སྨིན་པ་ཉིད་དུ་འགྱུར།། ཞེས་པ་ལྟར་ལས་ཀྱི་རྣམ་པར་སྨིན་པ་ནི་དུས་ལ་བབ་ན་སུས་ཀྱང་བཟློག་པ་མི་ནུས་པས། དཀར་མཛེས་དམྱལ་བ་ལུང་འདབས་ཀྱི་མགར་བ་ཞིག་ལ་གསང་བའི་ཐོག་ནས་དེ་དོན་མངགས་པ་ལམ་ལྷོང་མ་བྱུང་བར་གསང་བ་ཕྱིར་གྱར་གྱིས། སྤྱི་ཚོགས་རིང་ལུགས་ཀྱི་སློབ་གསོའི་འགུལ་སྐྱོད་ཆེན་པོ་དང་གསང་བ་འདི་གཉིས་ཐན་སླེབས་པ་དང་ཐལ་བ་འཕོ་བ་ལྟར་མཉམ་དུ་བྱུང༌། ཧུར་བརྩོན་པ་ཚོས་རྒྱུ་མ་ཕུད་དེད་ཀྱིས་བརྩད་བཅད་པའི་མཐའ་མཇུག་ཏུ་འབྲུ་མངའ་དགེ་བཤེས་ངག་དབང་ཡོན་ཏན་དང་རྗེ་བླ་མ་འདི་ཉིད་བཅས་དཀར་མཛེས་རྫོང་མི་དམངས་ཁྲིམས་ཁང་དུ་གྱོད་བཏུགས་བཙོན་འཇུག་ཐག་གཅོད་བྱས། གྲོང་པའི་ནང་དུ་བརྔོགས་གཤེར་ཞིབ་ཕྲ་བྱས་ཏེ་གསང་བ་ཀུན་ལྷོངས་ལ་བུད༌། རྫོང་དང་ཆུས་ཤང་བཅས་ཀྱི་ལས་བྱེད་པ་ཀུན་ཧ་ལོན་ལོན་དང་ཧོན་འཐམ་འཐམ་བྱས་ཏེ། ལོ་མང་པོ་དེ་འདྲར་གནས་ཚུལ་འདི་ཉིད་གསང་བ་དམ་སྒྲགས་དེ་འདྲ་ག་འདྲ་བྱས་ནས་ཉར་ཐུབ་པ་རེད། ལྷག་པར་ད་ལྟའི་ཆར་ཏང་གི་ཡང་དག་པའི་དབུ་ཁྲིད་ཐོག་ས་སྟེང་འདི་ན་ཆོས་ལུགས་རྨོངས་དད་པའི་རེ་སྟོང་བཅོལ་ས་དགོན་སྡེ་གཅིག་ཀྱང་མེད་པར་བཅོས་བསྒྱུར་བྱས་ཚར་བས་ཁྱེད་ཚོས་ཚོགས་དང་སྒྲུབ་མཆོད་ཚུགས་པའི་དགོན་པ་འདིར་ས་ཞབས་དགོན་པ་འདོགས་རྒྱུ་ཡིན་ཞེས་ཁ་རྡུང་ཡང་ཡང་བཏང་བ་ལ་བརྟེན་ནས་དུས་ཕྱིས་འདི་ལ་ས་ཞབས་དགོན་པ་ཞེས་པའི་མིང་དེ་ཡོངས་གྲགས་ལྟ་བུར་གྱུར། དགེ་རྒན་དམ་པ་ཁོང་གཉིས་གསང་བ་འདིའི་ནད་ཀྱི་འབྱུང་ཁུངས་དང་གདན་གྱི་སྣ་འདྲེན་ལྟ་བུའི་ཕུགས་རྩ་གཏེ་བོ་དེ་ངོས་འཛིན་གྱིས་ནག་ཅན་བཙོན་པའི་གྲས་སུ་རྩིས་ནས་དཀར་མཛེས་མི་དམངས་ཁྲིམས་ཁང་ནས་ཐག་གཅོད་ཀྱིས་གཅོད་ཁྲ་འབྱོར་དོན་བཞིན། བཙོན་ཁང་ནང་ལོ་གཅིག་ལྷག་ཙམ་བཞུགས་དགོས་བྱུང༌། བཙོན་ཁང་དུ་བསྡད་པའི་རིང་སྐྱིད་སྡུག་ལེགས་ཉེས་ཅི་བྱུང་ཡང༌། རྒྱལ་སྲས་ཞི་བ་ལྷའི་སྤྱོད་འཇུག་ལས་འབྱུང་བ་ལྟར་གྱི་སྐྱབས་འགྲོ་ལ་བརྩོན་པ་དང་ལས་དགེ་སྡིག་གཉིས་ཀྱི་རྗེས་སུ་འབྲངས་པ་ཁོ་ནར་དགོངས་ཏེ། དེ་ཡང་བཀའ་བདམས་གོང་མ་ཚོས། བསྟོད་ན་མི་དགའ་བསོད་ནམས་ཉམས་བྱེད་སྒོམས། ། སྨད་ན་མི་ཁྲོ་སྡིག་པའི་ཕྱགས་མར་སྒོམས།། ཞེས་དང༌། བཀའ་གདམས་པའི་དགེ་བཤེས་གླང་རི་ཐང་བ་རྡོ་རྗེ་སེང་གེའི་བློ་སྦྱོང་ཚིགས་བརྒྱད་མ་ལས་འབྱུང་བ་ལྟར། སྡུག་བསྔལ་དང་ལེན་གྱི་བཟོད་པ་དང་བདག་གཞན་ཉམས་བརྗེ་དང་བཏང་ལེན་གྱི་དམིགས་རྣམ་སྦྱངས་པར་རྩེ་གཅིག་ཏུ་འབད་པ་དང༌། བླ་མ་དང་རྗེ་བཙུན་ཙོང་ཁ་པ་ཆེན་པོ་ངོ་བོ་དབྱེར་མེད་དུ་སྒོམ་ནས་རྒྱུན་དུ་དགའ་ལྡན་ལྷ་བརྒྱ་མའི་བླ་མའི་རྣལ་འབྱོར་དང་འབྲེལ་བའི་དམིགས་བརྩེ་མ་བགྲངས་བཞིན་དམིགས་རྣམ་སྦྱངས་པས། མཚན་མོ་ཞིག་གི་རྨི་ལམ་དུ་བཙོན་ཁང་དེའི་ནང་མཆོད་སྒྲོམ་བཀོད་པ་ཤིན་ཏུ་ལེགས་པ་ཞིག་གི་ནང་དུ་ན་བཟའ་ཆོས་གོས་རྣམ་གསུམ་བསྣབས་པའི་རྗེ་ཡབ་སྲས་གསུམ་གྱི་སྐུ་བརྙན་འོད་ལྷམ་མེ་བ་གསུམ་བཞུགས་པ་མཇལ་མ་ཐག རྗེ་ཡབ་སྲས་ཀྱི་གསང་བ་གསུམ་གྱི་ཡོན་ཏན་དང་འཕྲིན་ལས་བཀའ་དྲིན་བཅས་དྲན་ནས་དད་པས་ཡིད་གདུང་བཞིན་མིག་ཆུ་དང་བཅས་ཕྱག་གཉིས་ཐལ་མོ་སྦྱར། གུས་པ་ཆེན་པོའི་སྒོ་ནས་སྐྱབས་འགྲོ་དང་འབྲེལ། རྗེའི་སྐུ་བརྙན་དེའི་དབུ་ཐོད་ལ་ཐོད་པ་གཏུགས་པ་དང༌། རྗེ་ཙོང་ཁ་པས་མར་དབུ་ཐོད་ཐུག་པར་གནང་ནས་དགྱེས་ཤིང་འཛུམ་པའི་རྣམ་པར་མཛད་བྱུང་བས་བཙོན་ཁང་ནང་ཡོངས་རྫོགས་འོད་ཟེར་གྱིས་ཉིན་མོ་ལྟར་གསལ་བར་གྱུར། རྗེ་བླ་མ་ཉིད་དགའ་སྐྱོ་འདྲེས་མས་སྐུའི་བ་སྤུ་ཡང་གཡོ་ཤིང་ལུས་ཀྱི་ཆ་ཀུན་གྲང་སེང་ངེ་བ་ཞིག་བྱས་བྱུང་བ་དང་མཉམ་དུ་གནལ་སད། ད་དུང་བཙོན་ཁང་དེ་ཉིད་འོད་ཟེར་གྱིས་ཉིན་མོ་ལྟར་གསལ་པོ་བསྡད་འདུག་པ་རིམ་བཞིན་ཡལ་ནས་མུན་པར་གྱུར་སོང་བས་གཞི་ནས་མཚན་མོ་ཡིན་པ་ཚོར། དེ་ནས་མི་རིང་བར་ལྷ་བླའི་བྱིན་རླབས་དང་འཕྲིན་ལས་ལ་བརྟེན་ནས་བཙོན་གྲོལ་བྱུང་བ་དང༌། འཁྲུངས་ཁྱིམ་དུ་ཕྱིར་ཕེབས་ནས་ཀྱང་ཉིན་ཞག་འཕྲུག་གཅིག་གི་ཉམས་སུ་ལེན་པའི་རིམ་པ་རྣམས་ཡུལ་དུས་གནས་བབ་ཇི་འདྲ་ཞིག་གི་འོག་ཏུའང་བློས་མ་བཏང་བར་རྒྱུན་ཆགས་སུ་མཛད། ས་དང་གནམ་གཉིས་ཐུག་པའི་ས་མཐའ་ནས།། ས་དབང་ཆེན་མོས་ས་རྟགས་བཀོད་ནས་བཟུང༌།། ས་ཡ་དྲུག་གི་ས་ཁྱོན་ཟླུམ་པོའི་ཁྱོན།། ས་ཟོན་འབུ་བཞིན་ས་འོག་ནུར་མགོ་ཚུགས།། ས་སྐྱོང་མི་དབང་ས་ལཱའི་ནགས་སུ་གྱར།། ས་ཡ་དྲུག་གི་ས་ཁྱོན་མུན་པས་བསྟིམས།། ས་སྲུངས་ཐལ་དཀར་ས་མཐའི་འདམ་དུ་བྱིངས།། ས་སྟེང་འདི་ནི་ས་འོག་དམྱལ་ཁམས་བཞིན།། ས་འདིའི་བདག་པོ་ས་གཞན་གཤེགས་ནས་བཟུང༌།། ས་ཞིང་ནང་དུ་ས་བོན་བཏབ་ན་ཡང༌།། ས་གཞི་ཕལ་ཆེར་ས་བདག་ལག་སྟོང་གིས།། ས་ཟད་ཡུལ་བུད་བྱས་པས་ས་སྟོང་ཆགས།། ས་ཡི་སྟོད་སྨད་གང་དུ་ཕྱིན་ན་ཡང༌།། ས་ཞིང་སྟོན་འབྲས་སྟོང་པའི་མུ་གེ་ཡིས།། ས་ཡ་དྲུག་གི་བོད་འབངས་གནར་བའི་ཚུལ།། ས་ཐོབ་སེམས་དཔས་གསན་ན་སྙིང་རྗེའི་ཡུལ།། ས་ལ་འབྲུ་དྲུག་སྙེ་མ་སྨིན་ན་ཡང༌།། ས་མཚམས་རྒྱལ་པོར་བུད་ལོན་སྤྲོད་ནས་བཟུང༌།། ས་ཡ་དྲུག་གི་བོད་འབངས་ཕལ་ཆེ་བ།། ས་འོག་བང་སོའི་འགྲམ་དུ་རྣམ་ཤེས་འཁྱམས།། ས་སྐྱོང་དམར་པོའི་དར་ཡུག་གཡོ་བའི་གསེབ།། ས་འབུ་ནག་རིལ་འདྲ་བའི་ཋི་བྷོ་ཏ།། ས་འོག་མུན་པའི་གླིང་ནས་འཆི་ལམ་དུ།། ས་ཟད་གཡང་ཁར་འགྲིམས་པའི་རི་དྭགས་བཞིན།། ས་གཞི་ཕལ་ཆེར་མུ་གེས་གནར་ན་ཡང༌།། ས་ཁུག་འདི་ཉིད་ལྟོ་གོས་ལྷུན་གྲུབ་པ།། ས་ཐོབ་སེམས་དཔའ་ཁྱོད་ཀྱི་བཀའ་དྲིན་ལས།། ས་གནས་དཔའ་བོ་གཞན་གྱི་ཐུགས་བསྐྱེད་མིན།། ས་གནས་སེམས་དཔའ་ཁྱོད་ཀྱི་ཐུགས་བསྐྱེད་མཐུས།། ས་ཁུག་ལུང་ཁུག་གྲོང་པ་འདི་དག་ཀུན།། ས་འོག་བང་སོ་བརྩིགས་དགོས་མ་བྱུང་བར།། ས་སྟེང་མི་ཡི་གྲལ་དུ་འཚོ་ཙམ་བྱུང༌།། ས་འདིར་བདེ་སྐྱིད་སྣང་བ་འཆར་བ་དང༌།། ས་ལམ་ལུང་རྟོགས་བསྟན་པ་རྒྱས་པའི་སླད།། ས་བདག་རྒྱལ་ཁྲིམས་བཙན་པོའི་ལྐོག་ནས་ཀྱང༌།། ས་ཞབས་དགོན་པ་བཙུགས་པའི་རླབས་ཆེན་འཕྲུལ།། ས་མཐོའི་དཔའ་བོ་གཞན་གྱིས་འགྲན་བཟོད་མིན།། ས་ཡི་འཁོར་ལོ་ལྗོན་པའི་ཤིང་རྟ་ཅན།། ས་གཞི་སྐྱོང་བའི་སྤྱན་སྟོང་གཡོ་བའི་འཕྲུལ།། ས་ཆེན་འགྲམ་པའི་ཐིག་ལེ་ཡངས་པོའི་ཆེད།། ས་བཞིན་བརྟན་པའི་རིམ་གྲོ་རྒྱ་ཆེར་བསྒྲུབས།། ས་མཐོའི་སྐོར་གསུམ་སྒང་དྲུག་རུ་བཞིའི་ཁམས།། ས་སྤྱོད་ཕྱག་སྟོང་ཕྱག་གི་ཕྱག་མཚན་དུ།། ས་ལེ་སྦྲམ་དང་ཕ་ལམ་དཀར་པོ་ཟུང༌།། ས་འཛིན་ཉི་ཟླས་བརྒྱན་པ་ཇི་བཞིན་བཏེགས།། ས་ལྟར་མི་ཤིགས་བརྟན་པོའི་དམ་བཅའ་ལས།། ས་བརྟོལ་ལྗོན་པ་དངོས་ཀྱིས་མི་མཚོན་པའི།། ས་ཞབས་དགོན་པའི་དཔག་བསམ་ཡོངས་འདུའི་ཚལ།། ས་འདིར་སྨིན་པས་དགེ་ལེགས་འདོད་རྒུ་འཇོ།། ས་འོག་གཤིན་རྗེའི་སྡེ་དཔོན་ཆོས་ཀྱི་རྒྱལ།། ས་རཱ་སྭ་སྟི་ཁྲོས་པའི་དམག་ཟོར་མ།། ས྄་སྐྱོང་དྲག་པོའི་སྐུ་གཞེངས་དགྲ་ལྷ་སོགས།། ས་འདི་སྐྱོང་པའི་འཕྲིན་ལས་གཉན་པོར་བཏོད།། ས་བཅུའི་དབྱིངས་ནས་བདེ་བར་གཤེགས་པ་དང༌།། ས་ལ་གནས་པའི་རྒྱལ་སྲས་དཔའ་བོ་ཚོ།། ས་འདིའི་འགྲོ་བའི་སྡུག་བསྔལ་སྐྱོབ་པ་ལ།། ས་ཐོབ་སེམས་དཔའ་ཁྱོད་ཀྱི་འགྲན་ཟླ་མིན།། ས་ལྟར་བརྟན་པོའི་སེམས་བསྐྱེད་ནས་བཟུང་སྟེ།། ས་བཅུའི་དབང་ཕྱུག་བར་གྱི་སེམས་དཔའི་ཁྲོད།། ས་མོས་ཚལ་ན་ཨུ་དུམྦཱ་ར་དང༌།། ས་ལཱའི་ནགས་ན་ས་བརྟོལ་ཇི་བཞིན་མཛེས།། ཞེས་པ་ཡང་ས་ཞབས་དགོན་པ་ཇི་ལྟར་འཛུགས་ཚུལ་ལས་བརྩམ་པའི་བྱ་དཀའི་སྤྱོད་པ་རྒྱ་ཆེར་སྐྱོང་བའི་རྣམ་པར་ཐར་པ་སྡོམ་ཚིག་ཏུ་བསྡུས་པའི་བར་སྐབས་ཀྱི་ངལ་བསོ་བའི་ཚིགས་སུ་བཅད་པའོ།། ༤ རིག་གནས་གསར་བརྗེའི་རླུང་འཚུབ་ཁྲོད་བསྟན་དོན་རྒྱ་ཆེར་སྤེལ་ཚུལ།